CELEX: C2007/211/22
Language: da
Date: 2007-09-08 00:00:00
Title: Sag C-263/07: Sag anlagt den 1. juni 2007 — Kommissionen for De Europæiske Fællesskaber mod Storhertugdømmet Luxembourg

8.9.2007   
            
            
               DA
            
            
               Den Europæiske Unions Tidende
            
            
               C 211/12
            
         Sag anlagt den 1. juni 2007 — Kommissionen for De Europæiske Fællesskaber mod Storhertugdømmet Luxembourg
   (Sag C-263/07)
   (2007/C 211/22)
   Processprog: fransk
   Parter
   
      Sagsøger: Kommissionen for De Europæiske Fællesskaber (ved A. Alcover San Pedro og J.-B. Laignelot, som befuldmægtigede)
   
      Sagsøgt: Storhertugdømmet Luxembourg
   Sagsøgerens påstande
   
               —
            
            
               Det fastslås, at Storhertugdømmet Luxembourg har tilsidesat sine forpligtelser i henhold til artikel 9, stk. 4, og artikel 13, stk. 1, samt bilag I i Rådets direktiv 96/61/EF af 24. september 1996 om integreret forebyggelse og bekæmpelse af forurening, idet det ikke har foretaget en rigtig gennemførelse heraf.
            
         
               —
            
            
               Storhertugdømmet Luxembourg tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen har fremsat tre anbringender til støtte for sit søgsmål.
   Ved sit første anbringende har Kommissionen gjort gældende, at Storhertugdømmet Luxembourg har foretaget en urigtig gennemførelse af artikel 9, stk. 4, i direktiv 96/61, idet det har udfyldt den rigtige definition af »den bedste tilgængelige teknik« (1) med en bemærkning om »uforholdsmæssigt store omkostninger« ved den nævnte teknik, som ikke fremgår af direktivet. Såfremt det ved direktivet vitterlig bestemmes, at den bedste tilgængelige teknik er teknik udviklet i en målestok, der medfører, at den pågældende teknik kan anvendes i den relevante industrisektor på økonomisk og teknisk mulige vilkår, giver direktivet nemlig ikke mulighed for i forhold til mellemstore og økonomisk veletablerede selskaber inden for samme eller en lignende erhvervsgren systematisk at udelukke teknik, hvis anvendelse og tilgængelighed medfører uforholdsmæssigt store omkostninger. Sådanne præciseringer går ud over, hvad der i denne forbindelse bestemmes i direktivet.
   Ved sit andet anbringende har Kommissionen videre gjort gældende, at Storhertugdømmet Luxembourg med urette har indskrænket rækkevidden af forpligtelsen til at revurdere eller ajourføre godkendelsesvilkårene i henhold til direktivets artikel 13, stk. 1, eftersom en sådan revurdering i medfør af de nationale gennemførelsesbestemmelser kun skal iværksættes under tre specifikke omstændigheder, eller hvis der er et »tilstrækkeligt begrundet« behov. Denne formulering er atter mere restriktiv end direktivets formulering, hvori der blot henvises til, at godkendelsesvilkårene »regelmæssigt« skal revurderes og »om fornødent« ajourføres.
   Ved sit tredje anbringende har Kommissionen endelig gjort gældende, at Storhertugdømmet Luxembourg har gennemført direktivets bilag I urigtigt, idet der i de nationale gennemførelsesbestemmelser nævnes »varmeanlæg med en samlet effekt på mere end 50 MW« og ikke som i nævnte bilags kategori 1.1 »Termiske kraftværker med en samlet effekt på mere end 50 MW«. Sidstnævnte kategori er nemlig bredere end førstnævnte.
   
      (1)  EUT L 257, s. 26.